Kamoliddin Udiy. Kamoliddin Udiy (15-asr) – fors-tojik tilida ijod qilgan xurosonlik shoir va sozanda. Uning nomi “Majolis un-nafois”ning toʻrtinchi majlisida tilga olinadi. Alisher Navoiy uning oʻz davridagi yaxshi sozanda sifatida xalq eʼtirofiga sazovor boʻlganligini, tabʼi ham muloyim ekanligini aytadi. “Majolis un-nafois”da uning quyidagi bayti keltirilgan:Namexoham zi dida bar ruxat oyinaye sozam, Zi mujgon bahri zulmat anbaroso shonaye sozam. (Mazmuni: Koʻzimni sening yuzing oyi­nasi qilmoqchi emasman, kipriklardan zulfingga anbar taratuvchi taroq qilmoqchimasman).